Umsögn um drög að frumvarpi til laga um samþættingu

í þágu farsældar barna – mál 106/2020

Fjölskyldusvið Fljótsdalshéraðs fagnar þeim meginmarkmiðum sem koma fram í 1. gr. frumvarpsins þ.e. áherslu á að fylgst sé náið með velferð og farsæld barna og að brugðist við þörfum þeirra um þjónustu með skilvirkum og samhæfðum hætti, með áherslu á snemmtækan stuðning og forvarnir. Það hefur um langt árabil verið mikið áhyggjuefni hversu mjög grá svæði milli þjónustu á hendi ríkisins annars vegar og sveitarfélaganna hins vegar hafa flækt aðgengi að skilvirkri þjónustu við börn og fjölskyldur. Útrýma þarf gráum svæðum með skýrri afmörkun á hlutverkum og verkaskiptingu. Áherslan á snemmtækan stuðning er ánægjuleg og fellur vel að þeim áherslum sem Fjölskyldusvið Fljótsdalshéraðs vinnur samkvæmt innan Austurlandslíkansins.

Við tökum heils hugar undir allt það sem fram kemur í umsögn Sambands íslenskra sveitarfélaga um frumvarpið, ekki síst allan þann vara sem settur er á ýmis framkvæmdaratriði sem hugsanlega vinna gegn hugmyndafræði 1. greinar frumvarpsins um skilvirka, samþætta þjónustu í þágu barna. Til að skýra frekar afstöðu sveitarfélagsins er ástæða til að benda á nokkur eftirfarandi atriði.

Kostnaður við innleiðingu nýs verklags mun leggjast á sveitarfélög af mun meiri þunga en á ríkið. Hagrænn ávinningur snemmtæks stuðnings er ótvíræður og mun fyrst og fremst leiða til sparnaðar í útgjöldum ríkisins, bæði í lengd og bráð. Augljós er aukinn kostnaður við ný stöðugildi tengiliða og málastjóra en huga þarf að kostnaði við virka þátttöku í stuðningsteymum sem bætist við vinnu þeirra fagaðila sem vinna að farsæld barna, bæði hjá ríki og sveitarfélögum. Hjá Fljótsdalshéraði hefur verið unnið að snemmtækum stuðningi innan Austurlandslíkansins með teymisvinnu í skólum í tvö skólaár. Reynslan af þeirri vinnu sýnir ekki eingöngu aukið vinnuálag á þá sérfræðinga sem koma að málum, heldur hefur sýnileiki og aðgengi haft þær afleiðingar að málum hefur fjölgað verulega. Þetta leiðir til mikils aukakostnaðar a.m.k. á tíma innleiðingar nýs verklags, áður en hagrænn ávinningur hefur skilað sér. Benda má á skýrslu VIVE; *Kommunernes omlægning til en tidligere forebyggende indsats på børn og unge-området* frá janúar 2020 <https://www.vive.dk/da/udgivelser/kommunernes-omlaegning-til-en-tidligere-forebyggende-indsats-paa-boern-og-unge-omraadet-14706/> þar sem niðurstöður frá dönskum sveitarfélögum sýna sömu niðurstöður, í þeim tilvikum þar sem vel hefur tekist til við snemmtæka íhlutun og forvarnarhugsun.

Þegar skoðuð er reynsla sveitarfélaga í Danmörku sem og reynsla af innleiðingu snemmtæks stuðnings hjá Fljótsdalshéraði kemur í ljós að fleiri gagnreynd og vönduð úrræði vantar til lausnar á vanda barna og fjölskyldna. Úr þessu þarf að bæta, bæði hjá sveitarfélögum og ríki. Huga þarf að annars og þriðja stigs þjónustu eins og BUGL, GRR, Þroska- og hegðunarstöð og úrræðum á vegum BVS þar sem biðlistar eru langir. Börn og ungmenni með flókinn og margþættan vanda fá ekki þjónustu í samræmi við þörf sbr. 79. gr. bvl. Auka þarf fræðslu í formi almennra og sértækra námskeiða og fjölga hópúrræðum til að fyrirbyggja vanda og auka þekkingu og meðvitund foreldra og almennings.

Varhugavert er að byggja farsæld barna á samþykki foreldra og/eða barna sjálfra. Eins og stendur í barnasáttmála sameinuðu þjóðanna skal hafa það sem barni er fyrir bestu að leiðarljósi og í barnaverndarlögum kemur fram að barnið á að njóta vafans. Barnalög taka þarfir og rétt barns fram yfir þarfir og rétt foreldra. Að sama skapi þarf barn að njóta réttar til farsældarþjónustu, óháð mati foreldra sem ekki er alltaf óskeikult. Könnun á stöðu barnsins ætti að leiða í ljós hvort barn hefur þörf fyrir stuðning og þá hefur barnið notið vafans. Bent skal á Serviceloven í Danmörku þar sem sem hægt er að tilkynna um vandkvæði barna eins og á Íslandi en barnaverndin getur metið efni tilkynningar þannig að barnið hafi mögulega þörf á stuðningi, þó vandinn sé ekki metinn svo mikill að þörf sé á beitingu úrræða á grundvelli barnaverndarlaga (sjá §11 Serviceloven). Slíkt fyrirkomulag myndi einfalda vinnslu í málefnum barna og nauðsynlegt er að fylgi réttur til vinnslu með persónuupplýsingar. Varasamt er að beita barnavernd sem ”grýlu” þegar frekar er þörf á að bæta ímynd barnaverndar og kynna fyrir almenningi hvað raunverulega felst í barnaverndarstarfi.

Mikilvægt er að hægt sé að vinna barnaverndarmál með samþættingu og innan stuðningsteyma frumvarpsins svo heildarsýnar sé gætt og barn og foreldrar njóti ávinnings af samhæfðu starfi ólíkra fagstétta og stofnana. Þegar mál í stuðningsteymi verður barnaverndarmál þarf a.m.k. að vera lagaheimild fyrir tilkynningu til stuðningsteymis um að máli hafi verið lokað og hver árangur vinnslu barnaverndarmáls hefur verið. Gæta verður að flæði á milli þessara tveggja stiga, annars vegar forvarna innan stuðningsteyma og hins vegar barnaverndar.

Frumvarpið gerir ráð fyrir svæðisbundnum farsældarráðum barna sem ber að marka sér svæðisbundna stefnu og framkvæmdaáætlun. Skýra þarf betur hver tilgangur þessara ráða er, enda skarast þau á við barnaverndarnefndir og félagsmálanefndir, nemendaverndarráð, skólanefndir og ungmennaráð svo dæmi séu tekin, sem allar þurfa að marka sér stefnu og framkvæmdaáætlun fyrir hvert kjörtímabil. Markmið nýrrar lagasetningar ætti að vera að auka þjónustu við börn og fjölskyldur í nærumhverfi þeirra, en ekki að auka skrifræði og stjórnsýslukröfur.

Við lýsum jafnframt yfir ákveðnum efasemdum um að sú yfirbygging sem frumvarpið gerir ráð fyrir m.a. með tengiliðum, málstjórum, svæðisráðum og farsældarráði sé heppileg og jafnvel nauðsynleg. Vel má sjá fyrir sér bæði tengiliði og málstjóra í aðilum sem þegar starfa að málefnum sem varða farsæld barna, það er hins vegar nauðsynlegt að gera ráð fyrir að viðkomandi aðilar hafi tíma og tækifæri til að sinna þeim hlutverkum. Fyrir gegna aðilar eins og hjúkrunarfræðingar í mæðraeftirliti, ungbarnavernd og skólahjúkrun, starfsfólk félagsþjónustu sveitarfélaga, leikskólakennarar og/eða deildarstjórar í leikskóla, kennarar/umsjónakennarar/náms- og starfsráðgjafar í grunnskóla og jafnvel fleiri í raun hlutverki tengiliða, en hafa ekki til þess skilgreindan eða viðurkenndan tíma í starfi. Sama má segja um málstjóra, sem eðlilegast er að sé breytilegt hlutverk eftir eðli og tilurð máls hverju sinni, þannig er verklag í Austurlandslíkaninu.

Í frumvarpinu má lesa hættu á að framkvæmd kalli á aukið skrifræði, sem tekur tíma og orku frá vinnslu mála og raunverulegum hagnýtum úrræðum. Farsæld barna hvílir á mörgum þáttum og því er afar mikilvægt að einfalda eins og tilefni er framkvæmd til að hægt sé að tala um snemmtækan og skilvirkan stuðning. Við hvetjum til að þetta verði endurskoðað og áhersla lögð á að finna einfaldar, skilvirkar leiðir, um leið og lagasetningin má ekki setja sveitarfélögum eða þjónustuveitendum of þröngar skorður svo ekki sé rými fyrir nýsköpun og þróun nýrra hugmynda og verklags.

Fljótsdalshéraði 24. júní 2020

Júlía Sæmundsdóttir Helga Guðmundsdóttir

Félagsmálastjóri Fljótsdalshéraðs Fræðslustjóri Fljótsdalshéraðs